Soutustadion rakennettiin Helsingille myönnettyjä vuoden 1940 olympiakisoja varten, jotka jouduttiin kuitenkin perumaan sodan vuoksi. Stadionin kilpailuradan pituus oli 2 000 metriä ja syvyys joka kohdassa yli kaksi metriä. Vuonna 1939 valmistuneessa, maalilinjan läheisyyteen sijoitetussa katetussa katsomossa oli 1 000 istumapaikkaa, mutta stadionin kaikille yleisöpaikoille arvioitiin mahtuvan yhteensä 4 500 katsojaa.